Document ID: 31999R0502

A bizottság 502/1999/EK rendelete
(1999. február 12.)
a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel a legutóbb a 82/97/EK [1] európai parlamenti és tanácsi rendelettel módosított, a Közösségi Vámkódex létrehozásáról szóló 1992. október 12-i 2913/92/EGK tanácsi rendeletre [2] és különösen annak 249. cikkére,
(1) mivel a legutóbb a 46/1999/EK [3] rendelettel módosított 2454/93/EGK bizottsági rendelet [4] állapítja meg a 2913/92/EGK rendelet végrehajtására vonatkozó rendelkezéseket;
(2) mivel az elmúlt években az árutovábbítási eljárások során felmerült nehézségek komoly veszteségeket okoztak és okoznak a tagállamok költségvetésének és a Közösség saját forrásainak, és állandó veszélyt jelentenek az európai kereskedelemre és gazdasági szereplőkre nézve;
(3) mivel ennélfogva az árutovábbítási eljárások korszerűsítése szükséges, számítógépesítésük pedig a korszerűsítés központi eleme;
(4) mivel a Belső Piaci Tanács 1995. november 23-án tartott ülésén elfogadta a Tanács állásfoglalását az árutovábbítási eljárás számítógépesítése tekintetében [5]; mivel a közösségi vámügyi cselekvési program (Vám 2000) elfogadásáról szóló 1996. december 19-i 210/97/EK európai parlamenti és tanácsi határozat [6] elismerte a számítógépesítés szükségességét;
(5) mivel a számítógépesítést az Európai Parlament közösségi árutovábbítási eljárást vizsgáló ideiglenes vizsgálóbizottsága [7], valamint a Bizottság is ajánlotta az európai árutovábbítási eljárásra vonatkozó cselekvési tervében [8];
(6) mivel a modern informatikán és elektronikus adatcserén (EDI - Electronic Data Interchange) alapuló új, számítógépesített eljárások bevezetése szükségessé teszi a jogszabályok eljárási, műszaki, biztonsággal összefüggő és jogbiztonsági igényeknek megfelelő módosítását;
(7) mivel a műszaki, eljárási és fizikai biztonsági intézkedések bevezetése létfontosságú a számítógépesített árutovábbítási rendszer megbízható és biztonságos kialakításához és üzemeltetéséhez;
(8) mivel az Európai Parlament és a Tanács 1995. október 24-én elfogadta a személyes adatok feldolgozása vonatkozásában az egyének védelméről és az ilyen adatok szabad áramlásáról szóló 95/46/EK irányelvet [9];
(9) mivel az új számítógépesített árutovábbítási rendszer különböző funkcionális szakaszokban történő megvalósításához a fejlesztéshez igazodó jogi keretek kialakítására van szükség;
(10) mivel az ebben a rendeletben foglalt rendelkezések összhangban állnak a Vámkódex Bizottság véleményével,
ELFOGADTA EZT A RENDELETET:
1. cikk
A 2454/93/EGK rendelet a következőképpen módosul:
1. A 341. cikk a következő (1a) bekezdéssel egészül ki:
"(1a) A vámhatóságok az általuk meghatározandó feltételekkel és módon, valamint a vámjogi szabályokban megállapított alapelvek kellő figyelembevételével engedélyezhetik a vámáru-nyilatkozat vagy annak egyes részletei mágneslemezek vagy mágnesszalagok felhasználásával történő benyújtását, vagy a hasonló eszközökkel történő információcserét, esetleg kódok formájában."
2. A 345. cikk (2) bekezdése helyébe a következő szöveg lép:
"(2) A rakományjegyzéket a vámhatóság által előírt példányszámban kell benyújtani."
3. A 346. cikk (2) bekezdése helyébe a következő szöveg lép:
"(2) A T1 nyilatkozatot az indító vámhivatalban a vámhatóság által előírt példányszámban kell benyújtani."
4. A 350. cikk (1) bekezdése helyébe a következő szöveg lép:
"(1) Az árut a szállítás során az indító vámhivatal által kiállított T1 okmánynak kell kísérnie. Megfelelő engedély alapján az okmány a főkötelezett számítógépes rendszeréből is kinyomtatható."
5. A rendelet szövege a következő 350a-350d. cikkel egészül ki:
"350a. cikk
(1) Abban az esetben, ha az árutovábbítási nyilatkozatot az indító vámhivatalban számítógépes rendszeren dolgozzák fel, a T1 okmányt a 350c. cikk első bekezdésében meghatározott árutovábbítási kísérőokmány helyettesíti.
(2) Az (1) bekezdésben ismertetett esetben az indító vámhivatal magánál tartja a vámáru-nyilatkozatot, és az árutovábbítási kísérőokmány kiállításával közli az átengedést a főkötelezettel. Ebben az esetben nem kell alkalmazni a 249. cikk és a 348. cikk (2) bekezdésében foglaltakkal.
350b. cikk
(1) Az e címben említett példányokra, vámáru-nyilatkozatokra vagy okmányokra vonatkozó rendelkezéseket, amelyek a szállítmányt közösségi árutovábbítási eljárásban kísérő T1 okmányra vonatkoznak, értelemszerűen alkalmazni kell az árutovábbítási kísérőokmányra.
(2) Abban az esetben, ha az okmánynak egynél több példányára hivatkoznak, a vámhatóságok szükség szerint kiállítják az árutovábbítási kísérőokmány pótlólagos példányait.
350c. cikk
(1) Az árutovábbítási kísérőokmánynak meg kell felelnie a 45a. mellékletben szereplő mintának és jellemzőknek.
(2) Amennyiben ez a rendelet másként nem rendelkezik, az árutovábbítási kísérőokmányban változtatások, valamint kiegészítések vagy törlések nem megengedettek
350d. cikk
(1) Szükség esetén az árutovábbítási kísérő okmányt ki kell egészíteni a 45b. mellékletben szereplő mintának és jellemzőknek megfelelő tételjegyzékkel vagy egy rakományjegyzékkel.
(2) Az árutovábbítási kísérőokmányban hivatkozott rakományjegyzék vagy a tételjegyzék az árutovábbítási kísérőokmány szerves részét képezi és attól elválaszthatatlan."
6. A 373. cikk (2) bekezdésének helyébe a következő szöveg lép:
"(2) Az 1. bekezdésben említett biztosíték az indító vámhivatalnál készpénzben is nyújtható. Ilyen esetben a biztosíték akkor kerül felszabadításra, amikor az indító vámhivatal lezárja a közösségi külső árutovábbítási eljárást."
7. A 374. cikk helyébe a következő szöveg lép:
"374. cikk
A Vámkódex 199. cikk (1) bekezdésében említett eseteken kívül a kezes a T1 nyilatkozat nyilvántartásba vételének időpontjától számított 12 hónapos határidő lejárta után akkor is mentesül kötelezettségei alól, ha az indító tagállam vámhatósága nem értesíti őt arról, hogy a közösségi külső árutovábbítási eljárás nem került lezárásra.
Amennyiben a kezest a vámhatóságok az első albekezdésben megjelölt határidőn belül tájékoztatták arról, hogy nem került lezárásra a közösségi külső árutovábbítási eljárás, úgy azt is közölniük kell vele, hogy köteles vagy köteles lehet azoknak az összegeknek a megfizetésére, amelyekért az adott közösségi árutovábbítási eljárás keretében felel. Ezt a közlést a kezes felé a T1 nyilatkozat nyilvántartásba vételétől számított három éven belül kell megtenni. Amennyiben az előbb említett határidőn belül a közlés nem történik meg, a kezes szintén mentesül a kötelezettségei alól."
8. A 388. cikk után a következő szöveg kerül beillesztésre:
"6a. FEJEZET
Kiegészítő rendelkezések a vámhatóságok között az árutovábbítási adatoknak az információtechnológia és a számítógépes hálózatok felhasználásával történő elektronikus cseréje esetén
1. szakasz
Hatály
388a. cikk
(1) E cím közösségi árutovábbítási eljárásra vonatkozó rendelkezéseinek - amelyek értelemszerűen alkalmazandóak - és a különleges körülményeknek a sérelme nélkül az e fejezetben leírt információcsere a vámhatóságok között informatika és számítógépes hálózatok útján történik.
(2) E fejezet rendelkezései csak a közösségi külső és közösségi belső árutovábbítási eljárásra alkalmazhatók.
388b. cikk
E fejezet rendelkezései nem alkalmazhatók:
a) a 413-441. cikk szerinti vasúti áruszállításra;
b) a 444. cikk szerinti légi áruszállításra;
c) a tengeri áruszállításra abban az esetben, ha a 448. cikk szerinti egyszerűsített eljárást alkalmazzák; valamint
d) csővezetékes szállításra.
2. szakasz
Biztonság
388c. cikk
(1) A 4a. cikk (2) bekezdésében foglalt biztonsági előírásokon kívül a vámhatóság megfelelő biztonsági intézkedéseket hoz és tart fenn a teljes árutovábbítási rendszer hatékony, megbízható és biztonságos működtetéséhez.
(2) A biztonság fent említett szintjének fenntartása érdekében minden egyes adatbevitelt, adatmódosítást és adattörlést rögzíteni kell az adatkezelés céljának, idejének és az adatkezelést kezdeményező személynek a megjelölésével együtt. Ezen túlmenően az eredeti adatot vagy az ilyen adatkezelés alá vont bármilyen adatot meg kell őrizni annak az évnek a végétől, amelyre az adat utal, legalább három naptári évig, illetve, amennyiben valamely más rendelkezés ezt írja elő, ennél hosszabb ideig.
(3) A vámhatóság rendszeresen figyelemmel kíséri a biztonságot.
(4) Az érintett vámhatóságok tájékoztatják egymást a biztonság sérülésének gyanújáról.
3. szakasz
Árutovábbítási nyilatkozat
388d. cikk
(1) A 222. cikk (1) bekezdésétől eltérően a 4a. cikk (1) bekezdésének a) pontja szerinti adatfeldolgozási eljárás során készített árutovábbítási nyilatkozatnak meg kell felelnie a 37a. és 37b. mellékletekben szereplő mintának és jellemzőknek.
(2) Az (1) bekezdés rendelkezéseinek sérelme nélkül a 222-224. cikket alkalmazni kell, ha az árutovábbítási nyilatkozatot a 388f. cikknek megfelelően nyújtják be.
388e. cikk
A vámhatóságok, az általuk meghatározandó feltételekkel és módon, valamint a vámjogszabályokban megállapított alapelvek kellő figyelembevételével engedélyezhetik, hogy a rakományjegyzéket az adatfeldolgozási eljárással készített árutovábbítási nyilatkozat leíró részeként alkalmazzák.
4. szakasz
Engedélyezett feladó
388f. cikk
(1) A 398. cikktől eltérően az engedélyezett feladó köteles az árutovábbítási nyilatkozatot az áru tervezett kiadását megelőzően benyújtani az indító vámhivatalhoz.
(2) Az engedély csak azoknak a személyeknek adható ki, akik teljesítik a 399. cikk feltételeit, és akik árutovábbítási nyilatkozataik benyújtásánál és a vámhatóságokkal folytatott adatcserénél adatfeldolgozási eljárást alkalmaznak.
388g. cikk
A 400. cikk b) pontjától eltérve az engedélyben meg kell határozni különösen az árutovábbítási nyilatkozat engedélyezett feladó általi benyújtásának határidejét, hogy a vámhatóságoknak legyen idejük az áru tervezett kiadása előtt elvégezni a szükséges ellenőrzéseket.
5. szakasz
Az eljárás lebonyolítása
388h. cikk
Az indító vámhivatal legkésőbb az áruk kiadásakor értesíti a bejelentett rendeltetési vámhivatalt az árutovábbítási műveletről a 37a. és 37b. mellékletekben meghatározott üzenetek alkalmazásával.
388i. cikk
(1) A 356. cikk (2) bekezdésétől eltérően a rendeltetési vámhivatal megtartja az árutovábbítási kísérő okmányt, és a 37a. és 37b. mellékletekben meghatározott üzenetek felhasználásával azonnal értesíti az indító vámhivatalt a megérkezésről, és mihelyt az rendelkezésre áll, az ellenőrzés eredményéről is, az előzőekben említett mellékletekben meghatározott üzenetek felhasználásával.
(2) Az indító vámhivatal számára küldött érkezési értesítés nem bizonyítja az árutovábbítási eljárás szabályszerű végrehajtását.
388j. cikk
Abban az esetben, ha az árutovábbítási adatokat az indító és a rendeltetési vámhivatal között informatikai eljárással és számítógépes hálózatok segítségével cserélik ki, az áruk ellenőrzésének lefolytatása az indító vámhivataltól kapott értesítés alapján történik."
9. A rendelet szövege 37a. mellékletként kiegészül e rendelet I. mellékletével.
10. A rendelet szövege 37b. mellékletként kiegészül e rendelet II. mellékletével.
11. A rendelet szövege 37c. mellékletként kiegészül e rendelet III. mellékletével.
12. A rendelet szövege 45a. mellékletként kiegészül e rendelet IV. mellékletével.
13. A rendelet szövege 45b. mellékletként kiegészül e rendelet V. mellékletével.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
E rendeletet 1999. március 31-étől kell alkalmazni. A 2454/93/EGK bizottsági rendelet 350a. cikkének első bekezdését azonban legkésőbb akkor kell alkalmazni az indító vámhivatalnál, amikor e vámhivatalban üzembe helyezik a számítógépes árutovábbítási rendszert.
A 398. cikk szerint kiadott, az e rendelet hatálybalépésekor érvényben lévő engedélyeknek legkésőbb 2004. március 31-ig meg kell felelniük a 388f. és 388g. cikknek.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. február 12-én.

Labels: 3
11